Okresná prokuratúra Lučenec 
F. Lehára 12, 984 80 Lučenec 1

Sp. zn. : 3 Pv 443/13/6606	Lučenec, 25.10.2013
EEČ : 2-47-181-2013

U Z N E S E N I E

Trestná vec:	obvinený XXXXX 
Prečin:	Zanedbanie povinnej výživy podľa § 207 odsek 1, odsek 3 písmeno b Trestného zákona číslo 300/2005 Zbierky zákonov v znení zákona číslo 334/2012 Zbierky zákonov

Rozhodol: 	prokurátor Okresnej prokuratúry Lučenec
Podľa § 215 odsek 1 písmeno h Trestného poriadku s poukazom na § 86 odsek 1 písmeno a Trestného zákona zastavujem trestné stíhanie obvineného:
1.	XXXXX
	dátum narodenia: XXXXX
	rodné priezvisko: XXXXX
	trvalé bydlisko: XXXXX č. XXXXX
ako otec syna XXXXX, nar. XXXXX hoci bol podľa právoplatného rozsudku  Okresného súdu v Lučenci  č.  9P 77/2012 z 15.08.2012 počnúc dňom  15.08.2011 povinný platiť výživné na syna mesačne vo výške 30 % zo sumy životného minima vždy do 20-teho dňa toho ktorého mesiaca vopred do rúk matky dieťaťa XXXXX, nar. XXXXX z XXXXX, pričom zročné výživné za obdobie od 15.08.2011 do 31.08.2012 vo výške 326,70 € bol povinný zasielať k rukám matky dieťaťa v splátkach 10 € mesačne počnúc dňom 19.10.2012, ďalej bežné výživné za obdobie od 01.09.2012 a splátky zročného výživného bol povinný zasielať k rukám matky vždy mesačne predom do 20-teho dňa toho ktorého mesiaca až do úplného vyrovnania pod následkom straty výhody splátok, ďalej ako otec dcéry XXXXX, nar. XXXXX a dcéry XXXXX, nar. XXXXX hoci bol podľa právoplatného rozsudku OS v Lučenci č. 12P 139/2012 z 15.11.2012 počnúc dňom 01.02.2012 povinný platiť výživné na každú dcéru zvlášť mesačne vo výške 30 % zo sumy životného minima vždy mesačne vopred do 20-teho dňa toho ktorého mesiaca k rukám matky detí XXXXX, nar. XXXXX z XXXXX pričom zročné výživné za obdobie od 01.02.2012 do 31.10.2012 vo výške 236,55 € na dcéru XXXXX a na dcéru XXXXX vo výške 236,55 € na každú dcéru samostatne bol povinný zasielať k rukám matky detí v mesačných splátkach po 10 € spolu s bežným výživným počnúc prvým dňom mesiaca od právoplatnosť tohto rozsudku pod stratou výhody splátok takto uložené povinnosti v obci XXXXX a inde riadne neplnil a za obdobie od 01.08.2011 do 30.09.2013 dlhoval na bežnom a zročnom výživnom celkom 1 716,87 € 

lebo zanikla trestnosť činu

Odôvodnenie:
Vyšetrovateľ OR PZ v Lučenci dňa 18.08.2013 pod č. ORP-461/OVK-LC-2013 začaté trestné stíhanie a zároveň vznesené obvinenie XXXXX, nar. XXXXX pre prečin zanedbania povinnej výživy podľa § 207 odsek 1, ods. 3 písm. b/ Trestného zákona, ktorý prečin mal obvinený spáchať spôsobom  a v rozsahu uvedenom v skutkovej  vete vo  výrokovej časti tohto uznesenia. 

	Vyšetrovateľ OR PZ v Lučenci po ukončení vyšetrovania predložil dňa 24.10.2013 na okresnú prokuratúru návrh na zastavenie trestného stíhania zo 18.10.2013, ktorý návrh odôvodnil splnením podmienok podľa § 86 písm. a/ Trestného zákona obvineným. 

Po preskúmaní vyš. spisu som zistil, že obv. XXXXX po zákonnom poučení k trestnej činnosti kladenej mu za vinu odmietol vypovedať. 

Z výpovede svedkyne - poškodenej XXXXX zo 16.10.2013 som zistil, že povinný XXXXX jej ako matke detí a to syna XXXXX a dcér XXXXX a XXXXX splnil vyživovaciu povinnosť uloženú mu na deti súdom tak, že jej koncom septembra roku 2013 dal do rúk v hotovosti 1 716,87 € a následne začiatkom októbra 2013 jej uhradil aj bežné výživné za október vo výške 81,39 € t. j. celkom jej uhradil sumu 1 798,26 €, čím jej uhradil zameškané zročné a bežné výživné a ku dňu výsluchu jej na výživnom nedlhuje žiadnu sumu. Ďalej svedkyňa uviedla, že napriek neplneniu vyživovacej povinnosti jej deti núdzou netrpeli. 

	Podľa § 86 písmeno a/  Trestného zákona  trestnosť činu zaniká aj vtedy  ak ide o prečin zanedbania povinnej výživy  podľa § 207 Trestného zákona, ak prečin nemal trvale nepriaznivé následky a páchateľ svoju povinnosť dodatočne  splnil skôr než  sa  súd odobral na záverečnú poradu. 

Podľa § 215 ods. 1 písm. h/ Tr. poriadku prokurátor zastaví trestné stíhanie ak zanikla trestnosť činu.

	Z uvedeného dôvodu nakoľko obvinený XXXXX splnil vyživovaciu povinnosť, preto bolo potrebné o jeho trestnom stíhaní za  prečin zanedbania povinnej výživy podľa § 207 odsek 1 Trestného zákona   rozhodnúť tak, ako je to uvedené vo výrokovej časti tohto uznesenia. 

Poučenie:
Proti tomuto uzneseniu je prípustná sťažnosť, ktorú možno podať u prokurátora okresnej prokuratúry do troch dní od oznámenia uznesenia. Sťažnosť má odkladný účinok. (§ 185 a nasl. Tr. por.)

JUDr. Pavel Melo
prokurátor